انا كل ما اتكلم مع اهلي بنتخانق ، وانا بهمني رضاهم عليه اوي وعارفه انو حياتي ما تسواش حاجه بدون رضاهم ، ساعدني دكتور اعمل ايه 😔
محتاجة تفهمي نفسك كويس، احتياجاتك النفسية. الانفجار ده بيحصل بسبب مشاعر مكبوتة وغير معبّر عنها، حبة حبة ونلاقي نفسنا بننفجر لسبب غير مستدعي. محتاجين نقبل مشاعرنا السلبية ونفهم أسبابها ونعرف ازاي نعبر عنها، والناس مش بتضايق من العتاب ولكن بنتضايق من اللوم. مثال على اللوم: يا ماما أنتي مش مهتمة بيا ودايماً مش بتراعي تعبي. مثال على العتاب: يا ماما، أنا كنت جية تعبانة جداً، وحضرتك كلفتيني بكذا حاجة، ومسألتنيش اتأخرت ليه، وده حسيني بعدم اهتمام منك، وأنا بحبك وأتمنى يوصلني اهتمامك، ولو ده حصل مني نبهيني. مكونات العتاب: وصف مجرّد للحدث + ازاي أنا استقبلته + وضع احتمال إني أكون مخطئ + التعبير عن احتياجي + طلب المعاملة بالمثل. ولو حصل إني وصلت مشاعري غلط، الحق بسرعة وأعتذر وأتراجع والذلة-لو كانت موجودة- بين يدي الوالدين مش عيب.